Document ID: 32008R1222

NÕUKOGU MÄÄRUS (EÜ) nr 1222/2008,
1. detsember 2008,
millega muudetakse määrust (EÜ) nr 40/2008 seoses India ookeani tuunikomisjoni võetud majandamismeetmetega
EUROOPA LIIDU NÕUKOGU,
võttes arvesse Euroopa Ühenduse asutamislepingut,
võttes arvesse nõukogu 20. detsembri 2002. aasta määrust (EÜ) nr 2371/2002 ühisele kalanduspoliitikale vastava kalavarude kaitse ja säästva kasutamise kohta, (1) eriti selle artiklit 20,
võttes arvesse komisjoni ettepanekut,
ning arvestades järgmist:
(1)
Nõukogu määrusega (EÜ) nr 40/2008 (2) on 2008. aastaks kindlaks määratud teatavate kalavarude ja kalavarurühmade püügivõimalused ning lisatingimused, mida kohaldatakse ühenduse vetes ja ühenduse kalalaevade suhtes püügipiirangutega vetes.
(2)
Oma 2006. ja 2007. aasta aastakoosolekul võttis India ookeani tuunikomisjon (IOTC) vastu mitu majandamis- ja kontrollimeedet troopikatuuni, mõõkkala ja pikkuimtuuni püüdvate laevade püügivõimsuse piirangute kohta; need meetmed on ühenduse õigusesse üle võetud määrusega (EÜ) nr 40/2008.
(3)
India ookeani siirdekalavarude säästva kasutamise tagamiseks ning võttes arvesse kujunenud püügitavasid ja EÜ laevastiku aktiivset osalemist siirdekalavarude püügis IOTC piirkonnas võrdlusaastatel 2006 ja 2007, on asjakohane kindlaks määrata väljaspool majandusvööndit troopikatuuni püüdvate nende ühenduse laevade arv, mille üldpikkus on vähemalt 24 meetrit, ja nende arv, mille üldpikkus on alla 24 meetri, ning mõõkkala ja pikkuimtuuni püüdvate ühenduse laevade arv, samuti vastav brutotonnaaži (GT) abil väljendatud püügivõimsus ning selle jaotus asjaomaste liikmesriikide vahel.
(4)
Seepärast tuleks määrust (EÜ) nr 40/2008 vastavalt muuta,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 40/2008 muudatused
Määruse (EÜ) nr 40/2008 artiklite 72 ja 73 tekst asendatakse järgmisega:
„Artikkel 72
Püügivõimsuse piirangud troopikatuuni püüdvate laevade puhul
1. IOTC piirkonnas troopikatuuni püüdvate ühenduse laevade maksimaalne arv ja nende vastav brutotonnaaži (GT) abil väljendatud püügivõimsus on järgmine:
Liikmesriik
Laevade maksimaalne arv
Püügivõimsus (GT)
Hispaania
22
61 400
Prantsusmaa
21
31 467
Itaalia
1
2 137
2. Olenemata lõikest 1 võivad liikmesriigid muuta laevade arvu püügivahendite järgi, kui nad tõendavad komisjonile, et see muutus ei suurenda asjaomase kalavaru püügikoormust.
3. Liikmesriigid tagavad, et nende laevastikus kavandatava püügivõimsuse muudatuse puhul oleksid ülekantavad laevad IOTC laevade registris või mõne muu piirkondliku kalandusorganisatsiooni tuunipüügi registris. Laevu, mis on mõne piirkondliku kalandusorganisatsiooni nimekirjas kui ebaseadusliku, teatamata ja reguleerimata kalapüügiga tegelenud laev, üle ei kanta.
4. Lõikes 1 nimetatud ühenduse laevad võivad IOTC piirkonnas samuti püüda mõõkkala ja pikkuimtuuni.
5. Selleks et võtta arvesse IOTC arengukavade rakendamist, võib käesolevas artiklis nimetatud püügivõimsuse piiranguid suurendada kõnealustes arengukavades sätestatud ulatuses.
Artikkel 73
Püügivõimsuse piirangud mõõkkala ja pikkuimtuuni püüdvate laevade puhul
1. IOTC piirkonnas mõõkkala ja pikkuimtuuni püüdvate ühenduse laevade maksimaalne arv ja nende vastav brutotonnaaži (GT) abil väljendatud püügivõimsus on järgmine:
Liikmesriik
Laevade maksimaalne arv
Püügivõimsus (GT)
Hispaania
27
11 600
Prantsusmaa
25
1 940
Portugal
26
10 100
Ühendkuningriik
4
1 400
2. Olenemata lõikest 1 võivad liikmesriigid muuta oma laevade arvu püügivahendeid arvestades, kui nad tõendavad komisjonile, et see muutus ei suurenda asjaomaste kalavarude püügikoormust.
3. Liikmesriigid tagavad, et nende laevastikus kavandatava püügivõimsuse muudatuse puhul oleksid ülekantavad laevad IOTC laevade registris või mõne muu piirkondliku kalandusorganisatsiooni tuunipüügi registris. Laevu, mis on mõne piirkondliku kalandusorganisatsiooni nimekirjas kui ebaseadusliku, teatamata ja reguleerimata kalapüügiga tegelenud laev, üle ei kanta.
4. Lõikes 1 nimetatud ühenduse laevad võivad IOTC piirkonnas samuti püüda troopikatuuni.
5. Selleks et võtta arvesse IOTC arengukavade rakendamist, võib käesolevas artiklis nimetatud püügivõimsuse piiranguid suurendada kõnealustes arengukavades sätestatud ulatuses.”
Artikkel 2
Jõustumine
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 1. detsember 2008

Labels: 11
20
18
6